Debatt Askøybåten får heldigvis mange passasjerar, men kapasiteten er for liten. Det vert arbeidd for å få fast større båt, men det finst ein alternativ måte å auka kapasiteten på: Å flytta den tilbake til Nøstet. Det vil nemleg gje verdifulle minuttar spart. I dag må ruta som regel bruka 35 minutt på ein tur-retur. Men til/frå Nøstet kan båten gå tur-retur på 25 minutt.

Slik kan dagens båt mellom Bergen sentrum og Kleppestø gå fem turar på same tida som den i dag kun klarar fire turar.

Og bybana bør forlengjast til Nøstet, av fleire grunnar. I ein situasjon der bybaneutbygginga står i stampe, vil prosjektet Kaigaten – Nøstet vera eit verdifullt prosjekt som kan gje kjærkoment arbeid til Bybanen-utbygging. Bybaneprosjektet Bystasjonen – Fyllingsdalen vil neppe bli byggjeklart innan 2018, og prosjektet Kaigaten – Åsane står det framleis strid om.

Området Dokken - Nøstet – Verftet treng ikkje minst betre kollektivtilbod og mindre biltrafikk. Nøstet har i dag dobbelt så stor biltrafikk som Bryggen. Nøstet er difor ein glimrande kandidat til å få bybane og eit kollektivknutepunkt for overgang til båt.

Difor ber eg politikarane snu seg rundt og prioritera bybaneringen Kaigaten – Christian Michelsens gt – Nøstet – Dokken – Møhlenpris – Florida, der den møter dagens bybanetrasé. Dette vil stimulera ei nødvendig byutvikling og trafikksanering i sentrum, forutan å gje desse sentrumsnære områda eit betre kollektivtilbod – i første omgang til resten av sentrum og sørlege bydelar, men i neste omgang også til Sandviken og Åsane.

Elles, når det gjeld Åsanetraséen, trur eg det er nødvendig å byggja ein tunneltrasé bak sentrum, i alle fall viss ein vil unngå å byggja ein ny biltunnel (Skansetunnel), som det nye byrådet heldigvis vil droppa. For dagens bilveg over Bryggen bør vera omkøyringsveg når Fløyfjellstunnelen vert stengd grunna uhell (noko som typisk skjer i ettermiddagsrusjet). Områda kring Vetrlidsallmenningen og Øvregaten er meir såbare for biltrafikk enn Bryggen.

Som ordinær hovudveg for bil gjennom sentrum føreslår eg å oppretta eit ferjesamband over Vågen, mellom Festningskaien sør og Munkebryggen eller Holbergskaien. Då vert det råd å stengja for trafikk over Torget, og fjerna mesteparten av trafikken over Bryggen og Øvregaten – i normalsituasjonar. Viss ein i tillegg byggjer ny biltunnel mellom Holbergskaien og Klostergarasjen, og vidare til Dokken, kan ein fjerna mykje trafikk frå Jon Smørs gate og Nøstet, samt gje mykje kortare veg mellom Sandviken og Nordnes/Klostergarasjen, på toppen av å stengja dagens hovudveg over Torget.

Eg kan til naud godta bybanetrasé over Bryggen, men på vilkår av at traséen vert heva såpass i Sandbrogaten at den ikkje øydelegg for eksisterande jernbanetunnel (Bontelabotunnelen). Bontelabotunnelen kan vera gull verd for skinnegåande trafikk sett i lys av visjonane om byutvikling på Skolten. Men når Fløyfjellstunnelen er stengd på dagtid og trafikken må gå gjennom sentrum, vil ei bybane i dagen ha dårleg framkomst. I slike situasjonar trengst ein trasé bak sentrum som kan brukast til kriseruter.

Og ein lang Krohnengen-tunnel for bane mellom Peter Motzfeldtsgate og dagens tunnelmunning av Fløyfjellstunnelen ved Amalie Skramsvei, opnar dessutan for ekspressavgangar som kan tilbakeleggja strekninga GlassKnag – Nonneseter seks til åtte minutt snøggare enn langs somletraséen om Sandviken brannstasjon og Bryggen. Når det gjeld somletraséen i Indre Sandviken mellom GlassKnag og Sandviken brannstasjon, meiner eg den bør vera todelt; sørgåande trasé i Sandviksveien og nordgåande trasé i Ekregaten og Amalie Skramsvei. Slik sparar ein parken nedanfor Sandvikskirken og får meir dagtrasé. Men den bør gå i tunnel mellom Nye Sandviksveien og Sverresborg/Sandbrogt.

PS: Eg er ikkje imponert over argumentasjonen mot bane over Bryggen. Irene Hurlen sin påstand 10/11 om at Bryggen må hevast 1,5 m, er feil; det er kun snakk om å heva gata 20-50 cm. Og eg trur risikoen for overfløyming grunna flo kan eliminerast med t.d. å byggja sluser ved Bontelabo, slik Gunnar Staalesen har skrive. Men trasé over Bryggen vil gje ei for saktegåande bane og er ubrukeleg når store folkemassar eller bilmengder treng området; den kan kun forsvarast som eit tillegg til eit parallelt snøggare banetilbod i tunnel.